Ray Dolby

Ray Dolby (* 18. január 1933, Portland, Oregon, USA – † 12. september 2013, San Francisco, Kalifornia) bol americký vedec, technik a vynálezca. Jeho práca sa primárne orientovala na analýzu a spracovanie zvuku a znamenala výrazný kvalitatívny posun v oblasti hudobného a filmového priemyslu.

Detstvo a štúdiá 
Narodil sa v Portlande, no vyrastal v San Franciscu. Jeho otec, Earl Milton Dolby, bol taktiež vynálezca.
Už ako študent pracoval v roku 1949 na vedľajší úväzok v spoločnosti Ampex v Redwood City, kde pracoval s ich prvým magnetofónom a pomáhal pri vývoji záznamu videa na pásku. Bol študentom a bez titulu, jeho funkcia bola len "poradca", ale Dolby zohral kľúčovú úlohu v úsilí, ktoré doviedlo Ampex k prototypu kvadruplexného videorekordéra v apríli 1956 a jeho výrobe.

Kariéra 
V roku 1957 Dolby získal titul bakalára v elektroinžinierstve na Univerzite v Stanforde. Zároveň vyhral Marshallov školský pohár a titul Ph.D. (doktor fyziky) získal v roku 1961 na University of Cambridge v Cambridge.

Dolby pôsobil ako technický poradca OSN v Indii až do roku 1965, keď sa vrátil do Anglicka.

V Londýne v roku 1967 založil spolu so svojím bratom Dalom spoločnosť Dolby Laboratories iba so štyrmi zamestnancami. V rovnakom roku oficiálne vynašiel/vyvinul Dolby Sound System a elektronický filter, hoci jeho prvý americký patent bol zapísaný až o štyri roky neskôr.

Neskôr v roku 1976 sa presťahoval aj s firmou naspäť do Spojených štátov do Kalifornie. Prvým produktom Dolby Labs bolo zariadenie Dolby 301 s redukciou šumu typu A. Nasledoval typ B a celý rad ďalších technológií, ktoré niesli spoločné označenie Dolby.

Dolby pôsobil aj ako prezident Spoločnosti zvukového inžinierstva (AES).

Smrť 
Na sklonku svojho života trpel Alzheimerovou chorobou, ale zomrel na leukémiu, 12. septembra 2013 vo svojom dome v San Francisku vo veku 80 rokov. Kevin Yeaman, prezident a výkonný šéf spoločnosti Dolby Laboratories povedal: "Dnes strácame priateľa, učiteľa a skutočného vizionára".

Práca a dedičstvo 
Počas svojho života sa profesionálne venoval prakticky jedinej oblasti - spracovaniu zvuku. Získal desiatky patentov a výsledky jeho práce natrvalo zmenili spôsob, akým dnes počúvame hudbu, ako znie zvuk vo filmoch a elektronických zariadeniach, prenášajúcich a reprodukujúcich zvuk. Dolbyho technológie sa stali neodmysliteľnou súčasťou kreatívneho procesu pre nahrávanie zvuku alebo obrazovo-zvukového záznamu umelcami, hudobníkmi, filmármi a vedcami.
Prakticky každé kino je vybavené zariadením s licenciou Dolby Sound System, rovnako aj televízne alebo nahrávacie štúdiá sa bez technológií spoločnosti Dolby Labs dnes nezaobídu.

Jeho syn, spisovateľ Tom Dolby vyhlásil: "Aj keď bol vyštudovaný inžinier, jeho úspechy v oblasti techniky vychádzali z lásky k hudbe a umeniu".

Súkromie a filantropia 
Ray Dolby s manželkou Dagmarou boli aktívni aj v dobročinnosti a podporovali celý rad organizácií a prípadov. S ich podporou boli otvorené zariadenia ako Budova regeneračnej medicíny Raya a Dagmary Dolbyových na Univerzite v Kalifornii, Centrum kmeňových buniek v San Franciscu či Výskumné centrum mozgového zdravia v Pacifickom zdravotnom Centre v Kalifornii.

Pôsobil ako dlhoročný člen Rady San Franciskej Opery a Symfónie.

Rayov záujem o technológie nekončil len pri zvuku. V roku 1989 sám navrhol 13 metrov dlhý karavan, s ktorým navštevoval aj s celou rodinou národné parky. Bol držiteľom pilotného preukazu a vlastnil turbínovú helikoptéru a prúdovú Cessnu Citation CJ2, s ktorou navštívil 30 štátov sveta.
Okrem toho bol nadšeným jachtárom a sóloplavbami prekonal Atlantik sedemnásťkrát.

Ocenenia a úspechy 
 1971 — Strieborná medaila AES
 1979 — Špeciálny Oskar — za techniku a vedu vo filme
 1983 — SMPTE Medaila progresu Za jeho príspevok v divadelnom ozvučení a významný prínos v zlepšovaní kvality zvuku a redukcii šumu pre zvukové a obrazové nahrávky a systémy a príspevok pri vývoji videopáskového rekordéra
 1985 — Zlatá medaila SMPTE
 1986 — honorárny držiteľ titulu Officer, Rad britského impéria (OBE)
 1988 — Eduard Rhein Ring of Honor od nemeckej nadácie Eduard Rhein
 1989 — Špeciálny Oskar — za zvláštne zásluhy vo filme (Academy Award of Merit) [statuette]
 1989 — Emmy Award od Národnej akadémie pre televízne umenie a vedy (NATAS)
 1992 — Zlatá medaila AES
 1995 — zvláštne zásluhy/Grammy Award 
 1997 — U.S. National Medal of Technology (Národná medaila za technológiu v USA)
 1997 — IEEE Masaru Ibuka Consumer Electronics Award
 1999 — Čestný Doktorát z Univerzity v Yorku
 2000 — Čestný Doktorát za vedu z Univerzity v Cambridge
 2003 — Cena za celoživotný prínos Charlesa F. Jenkinsa od Akadémie Televízneho umenia a vedy
 2004 — uvedený do národnej siene slávy pre vynálezcov (National Inventors Hall of Fame) a (Consumer Electronics Hall of Fame)
 2008 — magazín Forbes ho zaradil medzi 400 najbohatších Američanov (majetok vo výške 2,9 miliardy dolárov)
 2010 — Edisonova cena IEEE
 2014 — Hviezda na Hollywoodskom chodníku slávy
 2014 — uvedený do televíznej siene slávy (Television Hall of Fame)

Na jeho počesť bola divadelná budova, kde sa udeľujú Oscary, premenovaná na Dolby Theatre.

Referencie

Externé odkazy 
 Oficiálna stránka Dolby Labs
 Stránka Dolby Developer
 Transcripts of Dolby Laboratories, Inc.'s Quarterly Conference Calls

Zdroj 
 

Fyzici USA
Elektrotechnici USA
Vynálezcovia USA
Osobnosti z Portlandu